Les Talens Lyriques
Les Talens Lyriques, fransk vokal- og instrumentalensemble, grundlagt i 1991 af cembalisten og dirigenten Christophe Rousset. Ensemblets navn, der stammer fra undertitlen på Jean-Philippe Rameaus opera Les Fêtes d’Hébé (1739) vidner om forkærligheden for 1700-t.s musik.
Les Talens Lyriques har specialiseret sig i opførelser på historiske instrumenter af især fransk musik fra starten af 1600-t. til slutningen af 1700-t. Dette har udmøntet sig dels i sceneopførelser af både kendte og ukendte franske og italienske operaer fra barok og klassik, dels i opførelser af periodens andre musikformer som madrigal, kantate, motet, oratorium og messe. Derudover har Les Talens Lyriques, dirigeret af Christophe Rousset, indspillet soundtracket til Gérard Corbiaus (f. 1941) film Farinelli. Il castrato (1994).
Ensemblet har lagt navn til et stort antal vellykkede cd-indspilninger, der har gjort det internationalt kendt, ligesom det i Frankrig siden 2007 har gjort en stor indsats for at udbrede kendskabet til barokmusik blandt unge mennesker.